Vendsyssel Elite Badminton og Raul Must er blevet enige om ny kontrakt. VEB beholder Must i næste sæson.

Også i næste sæson trækker Raul Must Vendsyssels trøje ned over hovedet i Badmintonligaen. Den 29-årige ester har været hos Vendsyssel Elite Badminton siden i sommers, og nu er de to parter blevet enige om en ny kontrakt for endnu en sæson. Det er formand Jan R. Jensen tilfreds med, da esteren har gjort det godt i sin første sæson i VEB. - Vi har aldrig været i tvivl om, at vi ønskede at forlænge med Raul. Da vi hentede ham i Odense i sommer, sagde vi ærligt, at vi skulle finde 10 procent ekstra i forhold til det niveau, han viste i Odense. Han manglede blandt andet at vinde de tætte kampe. Den mission er vi lykkedes med. Raul kan se tilbage på en flot sæson. Også uden for banen er han faldet godt ind i vores trup, siger Jan R. Jensen på VEBs hjemmeside. Raul Must vandt begge sine kampe, da VEB i den forgangne uge var tæt på at kvalificere sig til DM-finalen. Esteren har vundet fem ud af seks kampe i Badmintonligaen efter nytår, hvor det også er blevet til en turneringssejr på hjemmebane i Estonia International. VEB har indtil videre tegnet kontrakter for den kommende sæson med Clara Nistad, Emma Wengberg, Jacco Arends og altså Raul Must.